**LĪVA ULMANE**

Līva Ulmane ir dzimusi 1938.gadā Tokijā norvēģu ģimenē. Lielāko daļu bērnības un jaunības viņa pavadījusi Norvēģijā. 1955.gadā, 16 gadu vecumā, viņa pameta mācības skolā un devās uz Londonu studēt Vēbera Duglasa Drāmas mākslas skolā. Gadu vēlāk viņa stājās Oslo Teātra skolā, taču netika uzņemta. Laika posmā no 1951. līdz 1965.gadam viņa ir spēlējusi dažādos Norvēģijas teātros un piedalījusies vairākās norvēģu filmās.

1964.gadā Līvai Ulmanei tika piedāvāts pastāvīgs darba līgums Oslo Nacionālajā teātrī . Tā paša gada beigās viņa satika Ingmaru Bergmanu, kas viņai piedāvāja lomu savā nākamajā filmā, kas vēlāk kļuva par starptautisku sensāciju (*Persona*, 1966).

1967.gadā viņa pārcēlās uz Fores salu Zviedrijā, kur dzīvoja kopā ar Ingmaru Bergmanu līdz 1971.gadam. Viņiem abiem ir meita – Linna Ulmane.

Līvā Ulmanē Bergmans bija atradis jūtīgu un spraigu savu sarežģīto sieviešu tēlu atveidotāju. Auglīgā sadarbība 1960. un 1970.gados rezultējās vairākās kino un televīzijas filmās: *Persona*, *Vilka stunda*, *Annas pasija*, *Kliedzieni un čuksti*, *Laulības dzīves ainas*, *Aci pret aci* (TV seriāls), *Rudens sonāte* un citās. Piedalīšanās Jana Troela filmās *Izceļotāji* un *Celmlauži*, kā arī uzvedumos Londonas Vestendā un uz Brodvejas skatuves, pārliecināja par Līvas Ulmanes izcilajām aktrises dotībām.

1976.gadā Līva Ulmane debitēja kā rakstniece un izdeva grāmatu “Forandringen” (“Pārvērtības”), kas vēlāk tika pārtulkota 25 valodās, tajā skaitā arī latviešu valodā. 1984.gadā tika izdota viņas otrā grāmata “Tidevann” (“Plūdmaiņas”).

Kopš 1980.gada Līva Ulmane ir UNICEF labas gribas vēstniece, kas aktīvi iesaistās un aģitē par māšu un bērnu tiesībām trešās pasaules valstīs. Viņa ir daudz ceļojusi, sniedzot lekcijas un cenšoties ieinteresēt cilvēkus atbalstīt bērnus trešās pasaules valstīs.

Līva Ulmane ir pievērsusies arī scenāriju rakstīšanai un kļuvusi par kino režisori. Viņa debitēja 1992.gadā ar filmu “Sofija”, kas producēta Dānijā un stāsta par Kopenhāgenas ebreju augstāko sabiedrības slāni. Filma guva plašu starptautisku ievērību un tika izrādīta vairākās valstīs.

Dažus gadus vēlāk viņa tika uzaicināta par režisori filmai *Kristīna Lavransa meita*. Filmas pamatā ir slavenās Nobela prēmijas laureātes Sigridas Unsetes triloģija par Kristīnu, viduslaiku sievieti no turīgas lauksaimnieku dzimtas. Filma guva milzīgus panākumus Norvēģijā.

Nākamā Līvas Ulmanes filma “Intīmās grēksūdzes” (1996) tika uzņemta pēc Ingmara Bergmana scenārija.

Līvas Ulmanes pēdējā režisētā filma “Jūlijas jaunkundze” pēc Augusta Strindberga darba motīviem savu pirmizrādi piedzīvoja 2014.gadā un tika demonstrēta arī Rīgas Starptautiskā filmu festivāla ietvaros.

Līva Ulmane ir bijusi nominēta prestižajai Oskara balvai par savu lomu filmā *Izceļotāji* (1970) un TV seriālā *Aci pret aci* (1996).